Document ID: 32011D0830

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 9ης Δεκεμβρίου 2011
για τις δικαιούχους χώρες που μπορούν να υπαχθούν στο ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση από την 1η Ιανουαρίου 2012, όπως προβλέπεται στον κανονισμό (ΕΚ) αριθ. 732/2008 του Συμβουλίου
[κοινοποιηθείσα υπό τον αριθμό Ε(2011) 9044]
(2011/830/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 732/2008 του Συμβουλίου, της 22ας Ιουλίου 2008, για την εφαρμογή συστήματος γενικευμένων δασμολογικών προτιμήσεων από την 1η Ιανουαρίου 2009 και για τροποποίηση των κανονισμών (ΕΚ) αριθ. 552/97, (ΕΚ) αριθ. 1933/2006 και των κανονισμών της Επιτροπής (ΕΚ) αριθ. 1100/2006 και (ΕΚ) αριθ. 964/2007 (1), και ιδίως το άρθρο 10 παράγραφος 2,
Εκτιμώντας τα ακόλουθα:
(1)
Ο κανονισμός (ΕΕ) αριθ. 512/2011 του Ευρωπαϊκού Κοινοβουλίου και του Συμβουλίου (2) παρέτεινε την εφαρμογή του κανονισμού (ΕΚ) αριθ. 732/2008 έως την 31η Δεκεμβρίου 2013 ή έως την ημερομηνία που ορίζεται από τον επόμενο κανονισμό, αν η ημερομηνία αυτή είναι προγενέστερη.
(2)
Ο κανονισμός (ΕΚ) αριθ. 732/2008 προβλέπει τη χορήγηση ειδικού καθεστώτος κινήτρων για την αειφόρο ανάπτυξη και τη χρηστή διακυβέρνηση στις αναπτυσσόμενες χώρες που πληρούν ορισμένες προϋποθέσεις οι οποίες καθορίζονται στα άρθρα 8 και 9 του εν λόγω κανονισμού.
(3)
Οποιαδήποτε αναπτυσσόμενη χώρα επιθυμούσε να υπαχθεί στο ειδικό καθεστώς κινήτρων από την 1η Ιανουαρίου 2012 έπρεπε να υποβάλει την αίτησή της για τον σκοπό αυτό έως την 31η Οκτωβρίου 2011, συνοδευόμενη από εκτενείς πληροφορίες σχετικά με την επικύρωση των σχετικών συμβάσεων, τις νομοθετικές διατάξεις και τα μέτρα που απαιτούνται για την αποτελεσματική εφαρμογή των διατάξεων των συμβάσεων και τη δέσμευσή της να αποδεχθεί και να συμμορφωθεί πλήρως με τον μηχανισμό παρακολούθησης και επανεξέτασης που προβλέπεται στις σχετικές συμβάσεις. Για να υπαχθεί στο ειδικό καθεστώς κινήτρων, η αιτούσα χώρα πρέπει επίσης να θεωρείται ευάλωτη χώρα, σύμφωνα με τον ορισμό του άρθρου 8 παράγραφος 2 του κανονισμού (ΕΚ) αριθ. 732/2008.
(4)
Έως την 31η Οκτωβρίου 2011 η Επιτροπή έλαβε αίτηση από τη Δημοκρατία του Πράσινου Ακρωτηρίου (εφεξής Πράσινο Ακρωτήριο) για να υπαχθεί στο ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση από την 1η Ιανουαρίου 2012.
(5)
Η αίτηση εξετάστηκε σύμφωνα με τις διατάξεις του άρθρου 10 παράγραφος 1 του κανονισμού (ΕΚ) αριθ. 732/2008.
(6)
Η εξέταση έδειξε ότι το Πράσινο Ακρωτήριο πληροί όλες τις αναγκαίες προϋποθέσεις των άρθρων 8 και 9 του κανονισμού (ΕΚ) αριθ. 732/2008. Επομένως, το Πράσινο Ακρωτήριο θα πρέπει να υπαχθεί στο ειδικό καθεστώς κινήτρων από την 1η Ιανουαρίου 2012 έως την 31η Δεκεμβρίου 2013 ή έως την ημερομηνία που ορίζεται από τον διάδοχο κανονισμό, αν η ημερομηνία αυτή είναι προγενέστερη.
(7)
Σύμφωνα με το άρθρο 10 παράγραφος 3 του κανονισμού (ΕΚ) αριθ. 732/2008, η παρούσα απόφαση κοινοποιείται στο Πράσινο Ακρωτήριο.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής γενικευμένων δασμολογικών προτιμήσεων.
(9)
Η παρούσα απόφαση δεν επηρεάζει τη θέση δικαιούχου στο πλαίσιο του ειδικού καθεστώτος οποιασδήποτε χώρας που αναφέρεται στην απόφαση 2008/938/ΕΚ της Επιτροπής, της 9ης Δεκεμβρίου 2008, για τον κατάλογο των δικαιούχων χωρών που μπορούν να υπαχθούν στο ειδικό καθεστώς παροχής κινήτρων για βιώσιμη ανάπτυξη και χρηστή διακυβέρνηση, όπως προβλέπεται από τον κανονισμό (ΕΚ) αριθ. 732/2008 του Συμβουλίου για την εφαρμογή συστήματος γενικευμένων δασμολογικών προτιμήσεων για την περίοδο από την 1η Ιανουαρίου 2009 έως τις 31 Δεκεμβρίου 2011 (3), όπως τροποποιήθηκε με την απόφαση 2009/454/ΕΚ (4), και στην απόφαση 2010/318/ΕΕ της Επιτροπής, της 9ης Ιουνίου 2010, για τις δικαιούχους χώρες που μπορούν να υπαχθούν στο ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση για την περίοδο από 1ης Ιουλίου 2010 έως 31 Δεκεμβρίου 2011, όπως προβλέπεται στον κανονισμό (ΕΚ) αριθ. 732/2008 του Συμβουλίου (5),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Δημοκρατία του Πράσινου Ακρωτηρίου υπάγεται στο ειδικό καθεστώς κινήτρων για την αειφόρο ανάπτυξη και τη χρηστή διακυβέρνηση, που προβλέπεται στον κανονισμό (ΕΚ) αριθ. 732/2008, από την 1η Ιανουαρίου 2012 έως την 31η Δεκεμβρίου 2013 ή έως την ημερομηνία που ορίζεται από τον διάδοχο κανονισμό, αν η ημερομηνία αυτή είναι προγενέστερη.
Άρθρο 2
Η παρούσα απόφαση απευθύνεται στη Δημοκρατία του Πράσινου Ακρωτηρίου.
Βρυξέλλες, 9 Δεκεμβρίου 2011.

Labels: 19
5
10
3
18